Pärnu linnavalitsus teatas täna keskkonnaametile ja Lavassaare külaseltsile, et enne Lavassaare karjääri geoloogilist uurimist tuleks korraldada keskkonnamõju hindamine.
Hinnatakse kõikvõimalikku mõju, mida liiva ja kruusa kaevandamise jätkamine kunagises karjääris kaasa võib tuua.
“Linnavalitsus on seisukohal, et kui tegu oleks uue, rajatava karjääriga, tuleks geoloogiliste uuringute mittelubamist tõsiselt kaaluda,” vahendas Pärnu linnavalitsuse meedianõunik Teet Roosaar. “Praegu on aga tegemist kaevandatud alaga, seepärast ei halvenda üksnes uuringute tegemine Lavassaare elanike elukeskkonda.”
Elanikud kardavad, et uurimisluba tähendab automaatselt kaevandamise luba. Nii linnavalitsus kui keskkonnaamet leiavad, et geoloogiliste uuringute tegemine ja varu arvelevõtmine keskkonnaregistri maardlate nimistus ei anna kaevandamisõigust, küll aga riigile olulist infot.